  Виталий Пронин Туннэ нуналлы Максим Вылегжанин кык азвесь медаль, Дмитрий Япаров одӥг азвесь медаль басьтӥзы ни.Олимпиадаез учкон вылысь Шарканысь школаосын но спортъя нылпи школаын юри телевизоръёс пуктылэмын. Кылем арнянуналэ эстафетаез спортшколаын дэмен учкизы. Озьы Максим понна быдэс ёросэн висизы.Дима Япаровлэн матысь ӵыжы-выжыосыз али Сочиын. Дима стартэ потон азьын анаез Нина Григорьевна но Алёна сузэрез быдэс уйзэс сюлмаськыса кӧлыны быгатӥллямтэ. Татын, пе, ачиз понна гинэ уг бызьы, команда, Россия понна. Стадионэ вамыштӥллям удмурт флаген, отчы бадӟымесь букваосын «Дима» но «Можга» гожтӥллям.- Эстафета йылпумъяськем бере спортсменъёс доры пырыны уг лэзё, мыным юрттӥзы телевидениын ужасьёс, - шуэ Нина Григорьевна. - Пиме ӟыгыръяй ук: чупасько, синвуаськисько, удмурт сямен вераськисько. Сочиын асьме шаермылэсь флагзэ утчай, сюриз веть, но стадионысен флагмес поттыны ӧз лэзе, Канадалэсь ке, пожалуйста, нош удмуртсэ, пе, ватэ. Сюлэм пирсэкъя, пукон сяменым стадионлэн мукет палысьтыз асьме флагез адӟыса, мон но флагме поттӥ.Сочие потэмзылэсь азьло Япаровъёс доры вуылӥмы. Капчи мылкыдо кышномуртлы пичильтык коньдонэн юрттоно кариськимы, кисыосысьтымы сюрс манет люкаса, ӝӧк вылэ кельтӥмы. Кышномурт шумпотӥз, та, пе, кутсконэз мед луоз. Кимы капчи вылэм, ӵуказе нуналаз ик «Удмурт Кенешлэн» тӧроез, Можгаын улӥсь Игорь Николаевич Семёнов жингыртэм, аслэсьтыз юрттэтсэ ӵектыса. Можгаысь предприятиосын вераськыса, Япароваослы Сочие дунтэк мыныны луонлык сётэм.- Инмар вылэм на, вордскем шаерлэн палэназ но милемлы юрттӥсьёс шедизы, - веранзэ азьланьтэ кышномурт.- Толон милемды ӧтчазы Малаховлэн «Пусть говорят» передачаяз. Соослы луыса вордскем палъёсам бертыны билет шедьтӥ. Котыр ӟеч адямиос, юрттӥсьёс. Малаховлэн передачаяз мынӥсько Ува ёросысь Петровской гуртысь Валентина Григорьевна Яковлеваен. Та кышномуртэз куасэн бызьылӥсьёсты учкисьёс пӧлысь шедьтӥ, ӵапак солэн удмурт флагез вылэм. 4 ар Олимпиадалы дасяськем. Дано дышетӥсь сьӧраз гырлыос, барабан, флагъёс кутэм, 4 пизэ ваем. Туж синмаськымон кышномурт. Мон но со борды улыны интыяськи, нуналлы быдэ Адлерысь ветлӥськомы.Нина Япаровалэн Олимпиадае мынон мугез кык вал - пиез понна висён но кен луонэзлэн мумы-бубыосыныз тодматскон. Кылзы тупам вуоно кудо-туклячиосыныз. Нош ӵуказе Можга городаз бертоз ини. Олимпиадалэн пусэныз синпель кузьымъёс чиньыен лыдъямон гинэ басьтэм. Одӥг значок 600 манет, магнитъёс 300 манетысен сыло. Сиён-юон но куртчылӥське, пе.Валентина Емельянова Туспуктэм: mozhga.net Теги: Олимпиада-2014 Сочи-2014  